AlexejDobrolubov/national_council_slovak_2010 huggingface dataset:
55. schôdza NR SR - 10.deň - A. dopoludnia
Dátum: 2022-02-17
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

46. Chcela by som reagovať na jednu vec, ktorá tu zaznela od môjho kolegu a to je to, že Katarína Hatráková sa nemala ako brániť, nemá sa ako brániť, že ani dnes napríklad nevystúpi, aby nedostala do nevýhody svoju protikandidátku. Ja toto nepovažujem za pravdu, že sa politik nemá ako brániť, pretože my ako politici môžme kedykoľvek zvolať – aj o polnoci – tlačovú konferenciu a dať priestor novinárom, verejnosti, aby sa pýtali, aby nám pokladali otázky, na ktoré my môžme odpovedať, a nie odpovedať jednostranným spôsobom, to znamená emailom, ale naozaj v diskusii. Nemusí sa toto diať za zatvorenými dverami, ale môže sa toto naozaj diať pred kamerami, kde, čo je vlastne aj našou povinnosťou ako politikov, aby sme tieto vysvetlenia prinášali bez nejakej cenzúry. Čiže nie je na to potrebné vystúpenie v parlamente, ako tu zaznelo. A ani nie je pravdou to, že Hospodárske noviny sa ospravedlnili za svoje zistenia, ako tu zaznelo. Ospravedlnili sa len za jednu vetu, ktorú použili, že nahliadla do spisu, pretože to nevedeli, to nevedel nikto dokázať. Za toto sa ospravedlnili. Ale ani pani Hatráková nevyvrátila to, že sa o spis zaujímala. Ja som bola aj na vypočutiach na jednom výbore, na druhom a toto je pravdou. Čiže tie zistenia, ktoré priniesli Hospodárske noviny, v celej šírke až na jednu vetu boli potvrdené a pravdivé. Takže toľko reakcia.
55. schôdza NR SR - 10.deň - A. dopoludnia
Dátum: 2022-02-17
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

42. Ďakujem pekne. Pán poslanec Faič, ja si vážim, že ste k tomuto zaujali aj vlastné stanovisko. A máte úplnú pravdu, že kompetencie komisára pre deti nemajú nejakú priamu systémovú možnosť to riešiť, ale zároveň komisár nesmie tieto veci prehliada. A tak ako verejný ochranca práv, podľa môjho názoru sme na posledné dve ochrankyne práv mali naozaj šťastie, upozorňovali na porušovanie práv aj v prípade rómskych detí a naozaj ponúkali aj riešenia v legislatíve, ponúkali aj systémové riešenia ministerstvám. Presne toto očakávam aj od komisárky pre deti, aby jej prácu nemusel suplovať verejný ochranca práv pre nečinnosť, ale aby proaktívne ponúkala riešenia, upozorňovala na veci, pre ktoré možno iní politici nemajú citlivosť. Ale je to práve jej agenda, aby to robila. Práve ona má strážiť tie detské práva. A chcem sa poďakovať kolegovi Pollákovi naozaj za to, že držíme v tomto ľudskoprávnom výbore spolu a snažíme sa presadzovať detské práva, snažíme sa precizovať tú prácu detského komisára. Prišli sme naozaj na veľmi závažné nedostatky v činnosti komisariátu doposiaľ. A ja chcem aj apelovať na členov ľudskoprávneho výboru, ktorí so mnou zviedli tieto poslanecké prieskumy, aby sme veľmi spoľahlivo volili ďalšiu kandidátku do tejto funkcie, aby sme naozaj nepátrali po rovnakých chybách, aké sme našli pri poslednom období. Ďakujem veľmi pekne.
55. schôdza NR SR - 7.deň - A. dopoludnia
Dátum: 2022-02-11
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

88. Pán kolega Šutaj Eštok, ja som mierna povaha a mňa máločo naozaj vytočí zo stoličky, ale tento váš príspevok ma skutočne vytočil. Vy nemáte žiadnu hanbu?! Ja sa čudujem. Ja som vás naozaj mala za kultivovaného človeka, ale citujem vaše slová, ktoré by som ja, myslím si že kultivovaný človek, nepoužila, že si niekto robí z úst žumpu v rámci našej vlády, v rámci našej koalície. Tak viete, koľkokrát vzhľadom na toto vaše vyjadrenie povedal počas svojej funkcie Peter Pellegrini, že EÚ a NATO, Aliancia sú naša jediná zahranično-politická alternatíva a že ju nesmieme spochybňovať? Tak ja len smiešnym googlením teraz počas tohto vášho úžasného prejavu som našla osemnásť takýchto vyjadrení, a dnes sa staviate na stranu tých, ktorí túto orientáciu spochybňujú. Tak vráťte sa k tomu svojmu prejavu a k tomu slovu žumpa, ktorý ste tam použili, a skúste sa zamyslieť nad týmto svojím prirovnaním. Vy sa naozaj nehanbíte, že sa tu staviate do pozície, akí ste pripravení vládnuť, akí ste pripravení robiť to lepšie ako my a plniť si svoje povinnosti, keď len v tej skúsenosti, ktorú ja môžem mať vo výbore, ktorý s vami zdieľam, viem, že už len povinnosť chodiť na výbor si neplníte? Nechodíte tam, nekomunikujete s nami. Ostatní vaši kolegovia príkladne chodia. Takže už toto, akože taká smiešna povinnosť poslanca, ktorú by si mal plniť, už tam tie povinnosti zlyhávajú. A naozaj nehovorme o pohŕdaní občanov Slovenskej republiky, lebo ja si myslím, že ktokoľvek, kto hazarduje s naším zakotvením v nadnárodných štruktúrach, akými sú Európska únia a NATO, práve tí ľudia hazardujú a pohŕdajú našimi občanmi, pretože jediné, naozaj jediné istoty, ktoré my máme momentálne v ťažkej situácii, sú tie, ktoré nám dávajú naši partneri v Európskej únii a v NATO. Takže toľko z mojej strany.
55. schôdza NR SR - 5.deň - A. dopoludnia
Dátum: 2022-02-09
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

4. Ďakujem veľmi pekne, pán predsedajúci. Predchádzajúcim rečníkom som bola ja a rada by som zareagovala na faktické poznámky, ktoré, ktoré voči mne mali ostatní, a len pripomeniem, keďže od tejto faktickej poznámky (povedané so smiechom) a mojej rozpravy nás delí takmer 24 hodín, že som predniesla výhrady k tej časti navrhovaného stavebného zákona, ktorá sa týka ochrany pamiatok, a chcem podotknúť, tak ako zaznelo v reakciách mojich kolegov, že môj názor nemusí byť jediný správy. Ale čo považujem za veľmi kľúčové, je, aby k takejto vážnej zmene celého systému ochrany pamiatok na Slovensku prebehla diskusia, prebehla debata, a to hlavne s navrhovateľkou pani ministerkou Milanovou. My sme túto príležitosť nemali ako druhý najväčší koaličný klub, a preto, kým nedôjde k diskusii, kým nedôjde k nejakej politickej dohode na tom, ako by mala vyzerať táto úprava pamiatok aj po zohľadnení výhrad nás politikov, ale aj výhrad odbornej verejnosti, tak mám veľký problém s tým, zahlasovať za takéto znenie. K ostatným častiam stavebného, navrhovaného stavebného zákona nemám žiadne výhrady. Rešpektujem navrhované znenie, ale naozaj v tej časti, ktorá sa týka ochrany pamiatok, mám vážne výhrady k navrhovaným zmenám, takže verím v ďalšiu diskusiu. Ďakujem.
55. schôdza NR SR - 4.deň - A. dopoludnia 3
Dátum: 2022-02-08
Poslanec: Marcinková, Vladimíra (SaS)
Druh vystúpenia: Vystúpenie v rozprave

32. Počujeme? Ďakujem veľmi pekne, pán predsedajúci, aj za pomoc. Ja by som sa chcela poďakovať pánovi kolegovi Šíblovi za to, že priniesol do diskusie viaceré pripomienky, ktoré, na ktoré ani ja nemám odpoveď a vzišli z verejnej diskusie. Nie so všetkým súhlasím, ale vo veľkej miere sa zhodujeme. A taktiež si myslím, že tá diskusia k tomuto návrhu ešte nie je úplná. V spoločnosti momentálne rezonujú aj námietky pamiatkarov. A kým nebudú zodpovedané nielen pánom podpredsedom vlády, ale aj pani ministerkou kultúry, tak podľa mňa by sme mali vytvoriť priestor na to, aby zákon, ktorý sa dotkne prakticky každého človeka na Slovensku, tieto odpovede priniesol pred tým, než zaňho zahlasujeme. Ďakujem.
55. schôdza NR SR - 2.deň - B. popoludní
Dátum: 2022-02-02
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

106. Ďakujem pekne za záujem o túto tému aj za vaše otázky. Začnem poslednou otázkou, dotkne sa to žien v jednotkách, maximálne v desiatkach, v číslach. Keď sme konkrétne rátali, tak sme sa bavili naozaj o dvadsiatke žien konkrétne, ktoré teraz majú deti v tomto veku a ktorých ba sa to mohlo dotknúť. Čiže nehovoríme o veľkých číslach a ide, nejde o manažérske pozície, ktoré zastávajú tieto v rámci systému, ale ide takmer výlučne o operačné strediská. A k vašej otázke, pán poslanec Šefčík, samozrejme, že takéto riziko je, no všade je riziko, že zamestnávateľ bude porušovať zákon, a ale tu u mňa a po rozhovore s ministerstvom prevažuje ten záujem naozaj vytvárať taký priestor pre zosúladenie rodinného a pracovného života, ktorý bude nápomocný ženám, ktoré vykonávajú túto prácu, čiže tento záujem prevýšil, ale práve sme tam nechali to ohraničenie na jeden rok u detí, kde je ten zákaz explicitný, kde nemôžu túto službu nariadiť, a medzi 1 a 3 rokom vyslovene písomný súhlas. V prípade služobnej pohotovosti sa ten písomný súhlas obmedzuje až na 15 rokov, čiže dieťa do 15 rokov, jeho matka nemôže byť prinútená k služobnej pohotovosti, ak nemá ten písomný súhlas. Ale nevylučujem, že na Slovensku, verím, že nie sú, ale môžu byť aj zamestnávatelia, alebo nadriadení, ktorí nekonajú citlivo v tejto téme a zákon môžu porušovať. S tým, žiaľ, naozaj budeme môcť pracovať, až keď sa taká situácia stane, a ja verím, že sa nebudú báť účastníčky v takejto situácii na nás obrátiť, a rada tomu dopomôžem.
51. schôdza NR SR - 7.deň - B. popoludní
Dátum: 2021-12-02
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

101. Ďakujem pekne za apel kolegu Dostála na nás všetkých pri voľbe komisára pre deti. V posledných dňoch som postrehla statusy na Facebooku a príspevky na Instagrame. Mnohí, mnohí z nás k téme domáceho násilia a z ponúknutých kandidátov je tam vidieť zjavný kontrast v prístupe k tejto téme, kde jedna z kandidátok, pani Hatráková, sa vyjadrila, že pri násilí na deťoch, v rodinách a v intímnom vzťahu sa podľa nej nedá hovoriť o striktnom rozlišovaní rolí obete a páchateľa, voči čomu sa ohradila aj psychologická obec. A potom tu máme druhú kandidátku, ktorá sa týmto obetiam citlivo dlhodobo venuje a nebagatelizuje túto tému. Tak chcela som len tento kontrast dať na povedomie, pretože toto je naozaj téma dňa. Ďakujem.
51. schôdza NR SR - 4.deň - A. dopoludnia
Dátum: 2021-11-26
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

122. Ďakujem pekne kolegom za reakcie. Ja nechcem pôsobiť tak, že som nejak zviazaná ako právnik nejakými pravidlami a že nevnímam realitu alebo proste naozaj situáciu, v akom je naše zdravotníctvo alebo aj iné oblasti na Slovensku. Ale z úcty k tomu, že sedíme v zákonodarnom orgáne, z úcty k tomu, že naozaj sme tu preto, aby sme sa venovali tej kvalite našich zákonov, kvalite právneho poriadku, aj nás zaväzujú nejaké pravidlá, podľa ktorých máme konať, podľa ktorých máme rozhodovať, a jedným z tých pravidiel, to hovorím naozaj s pokorou a s rešpektom, je, aby sme pri všetkých zákonoch, ktoré tu budeme prijímať, mysleli na najlepší záujem dieťaťa. To hovorí niekoľko medzinárodných zmlúv a dohovorov, ktoré sú pre krajiny Európskej únie, ale aj vzhľadom na naše členstvo v iných medzinárodných spoločenstvách pre nás zaväzujúce. A preto aj pri týchto zákonoch ja naozaj hľadím na ten najlepší záujem dieťaťa, každého jedného dieťaťa, a preto ten filter veku a podobných dispozícií, o ktorých sme sa bavili, je pre mňa niečo veľmi ťažko prijateľné. Aj keď rozumiem, kam tým mierite, rozumiem, o akých obmedzeniach hovoríte. Naozaj toto je niečo kde, kde nás zväzujú pravidlá a ja si tie pravidlá vážim a rozumiem ich dôležitosti. Teším sa, že tu vidím ochotu komunikovať o tejto téme ďalej, že nás spája ochota priniesť ďalšie výsledky v tejto téme. Takže budem sa tešiť na ďalšie diskusie a veľmi dúfam, že naša koalícia sa podpíše o lepšie podmienky pre deti v nemocniciach na základe našej vzájomnej spolupráce.
83. schôdza NR SR - 1.deň - A. dopoludnia
Dátum: 2023-02-01
Poslanec: Mazurek, Milan (-)
Druh vystúpenia: Vystúpenie s faktickou poznámkou

24. Pán poslanec Valášek, jediný dôvod, pre ktorý ste mali teraz tu vystúpiť, je stiahnuť tento odporný protislovenský návrh a ospravedlniť sa celej verejnosti a celej historickej obci, ako aj Matici slovenskej a všetkým slovenským vlastencom za to, že tu navrhujete zákon, ktorým chcete premenovať stovky, ak nie tisíce ulíc na Slovensku! Ako posledný úbožiak chcete vymazať obrovskú časť slovenskej histórie len preto, že vám slovenskí predstavitelia, kultúrni predstavitelia, vzdelanci, historici, politické osobnosti, katolícki či evanjelickí kňazi prídu ako nedostatočne dúhoví, teplí alebo neviem ešte akí v tom Progresívnom Slovensku! Toto, čo ste tu predložili, je útok na naše dejiny, je útok na náš národ, ale je aj útok na práva maďarskej národnostnej menšiny, pretože tí majú taktiež svojich predstaviteľov, ktorých navrhujete vymazať z dejín Slovenskej republiky. Vy progresívci ste normálni regulérni sociopati a jediný zmysluplný návrh z vašej strany malo byť toto stiahnuť a ospravedlniť sa národu za takýto odporný, krutý útok.
78. schôdza NR SR - 18.deň - B. popoludní
Dátum: 2023-01-26
Poslanec: Mazurek, Milan (-)
Druh vystúpenia: Vystúpenie s faktickou poznámkou

48. Výborne. Aj napriek tomu, že títo bioroboti z OĽANO, zo SaS-ky a BEZ ĽUDÍ toho, čo z toho zostalo, tu nesedia v pléne. Občania Slovenskej republiky to vidia a môžu vyhodnocovať. Vyhodnocovať, kto má aké argumenty, kto, čo hovorí na obhajobu tejto vlády a kto, čo hovorí ako obvinenie, obžalobu voči trom rokom devastácie, ktoré oni nazývajú demokratickým spôsobom vládnutia. Fantasticky si im zhrnul ich hriechy, ich absolútnu neschopnosť, ich neuveriteľný amaterizmus, drzosť a aroganciu voči obyvateľom Slovenskej republiky. Drzosť a aroganciu, ktorá sa znásobila a prejavila práve dnešným dňom, keď tu majú zdôvodňovať, z akého dôvodu ich lenivé poslanecké zadky majú v tomto pléne pôsobiť ďalších desať mesiacov aj napriek tomu, že ich vláda padla a oni tu ani nie sú. Ani tu nie sú. Ani to nepovedia tým ľuďom, lebo neexistuje iný argument len to, ja chcem svoj plat na úkor celého národa, na úkor všetkých ľudí, na úkor tých živoriacich dôchodcov, na úkor tých živoriacich živnostníkov, na úkor všetkých tých ľudí, ktorí majú násobné ceny tepla, ceny energií, ceny potravín, na úkor celého národa táto banda parazitov potrebuje svoje platy do konca septembra. Tak nehanebná drzosť a arogancia, že to nemá v histórii Slovenskej republiky precedens. Keby mali hanbu, tak už neexistujú. Keby mali trochu cti, tak sa zachovajú inak. Ale títo ľudia sú obyčajní bezcharakterní nuloví chudáci, ktorým to vo voľbách, verím tomu, tí občania, ktorí toto vidia, ktorí toto sleduje, ktorým je z toho správa absolútne zle, zrátajú.
78. schôdza NR SR - 18.deň - B. popoludní
Dátum: 2023-01-26
Poslanec: Mazurek, Milan (-)
Druh vystúpenia: Vystúpenie s faktickou poznámkou

22. Pán kolega, ja nepochybne súhlasím s tým, že voči chorým ľuďom, voči deťom a voči zvieratkám by sme mali byť zhovievaví, ale dovolím si protirečiť a nemyslím si, že voči Igorovi Matovičovi toto platí, pretože keby sa úspešne liečil, priznal si svoje ochorenie a netrápil obyvateľov Slovenskej republiky, ale robil všetko preto, aby nebol škodlivým faktorom vo verejnom živote v našom štáte, tak by to možno mohlo byť prijateľné. Lenže tento človek sa chopil moci a 3 roky a už viac ako 3 roky za chvíľku devastuje Slovenskú republiku. Ničí všetko čoho sa dotkne a ubližuje všetkým, na ktorých dovidí a, samozrejme, za každé jeho zlyhanie je vždy zodpovedný niekto iný. Nepochybne v hnutí REPUBLIKA podporíme každý pozmeňujúci návrh, to znamená aj ten váš, pretože naším cieľom sú čo najskoršie predčasné parlamentné voľby. Je totiž, ako hovoríte, nemysliteľné, aby vláda padla v decembri a z praktickej roviny vládla až do konca októbra nasledujúceho roka. To nemá s demokraciou v skutku nič spoločné. Je to len túžba po moci. Mocibažnosť, chamtivosť, túžba po výplatách, túžba napakovať si vrecká a napakovať účty jednotlivým politickým stranám a verím tomu, že už keď nám tieto pozmeňujúce návrhy neprejdú, že občania Slovenskej republiky všetkým týmto chamtivcom a ľuďom, ktorí sa takto občanom Slovenskej republiky vysmiali a verejne tvrdia, že demokratickým záujmom sú čo najneskoršie voľby, že všetkým týmto protislovenským štváčom urobia ľudia veľmi kvalitný účet. Vystavia im vysvedčenie a ani jedna z týchto tragikomických figúrok sa už do Národnej rady nedostane.
78. schôdza NR SR - 18.deň - B. popoludní
Dátum: 2023-01-26
Poslanec: Mazurek, Milan (-)
Druh vystúpenia: Vystúpenie s faktickou poznámkou

18. Ja chcem, aby všetci občania Slovenskej republiky videli, cítili, vnímali, chápali to, čo sa tu v tejto chvíli deje. Istá skupina biorobotov si pomýlila svoj poslanecký mandát s možnosťou absolútnym spôsobom ponižovať, vysmievať sa a ruinovať životy občanov Slovenskej republiky. Táto skupina biorobotov tvrdí obyvateľov, že aj napriek tomu, že vláda padla a logiky, ústavná zvyklosť a aj charakter človeka, to je niečo, čo je pre nich cudzím jazykom, káže, že voľby majú byť teda logicky čím skôr. Tak táto skupina biorobotov im tvrdí, že 30. september dokopy s vládnutím do konca októbra, teda viac ako desať mesiacov ďalšieho pokračovania vlády, ktorá je odvolaná, je legitímne, správne a kompromisné riešenie. Vo výsledku to teda znamená presne to, čo povedali moji kolegovia, potrebujú si napakovať vrecká, potrebujú zarobiť, potrebujú vycicať občanov Slovenskej republiky a robia to s takou neuveriteľnou drzosťou, že na jednej strane im hovoria do 30. septembra budeš živiť môj poslanecký zadok, potom s trojmesačným odstupným, keď ma už nezvolia, čo je jasné, že ich nezvolia, pretože prakticky nikto, kto premýšľa a vidí, čo robia ich voliť nebude, ale ani len neprídu do tohto pléna, aby argumentovali, prečo je ich pozícia do 30. septembra dôležitá. Nie sú tu, nechodia na toto rokovanie, jednoducho smejú sa obyvateľom Slovenskej republiky do tváre. Hovoria im, živte nás a my sa vám budeme vysmievať, živte nás a my vás budeme ruinovať, živte nás a my sa vám budeme smiať do tváre, pľuvať vám rovno do očí a ani len neprídeme na to rokovanie, vaše OĽANO obyčajní ľudia a klamári všetkých možných skupín, ktoré si dokážete predstaviť.
78. schôdza NR SR - 18.deň - A. dopoludnia
Dátum: 2023-01-26
Poslanec: Mazurek, Milan (-)
Druh vystúpenia: Vystúpenie s faktickou poznámkou

48. Takže úplne na rovinu. Tento, podľa môjho názoru, regulérny psychopat a skorumpovaná mafiánska, plagiátorská, podvodnícka nula menom Igor Matovič nám tu bude všetkým vysvetľovať, ako sa vlastne veci v tomto štáte majú. On by potreboval, aby celý národ prešiel amnéziou, aby si nepamätal, čo tu tento človek napáchal. Každý z nás si pamätáme na to celoplošné testovanie, kedy miliónom ľudí tento človek odobral ľudské práva. Povedal im, že nebudeš chodiť do práce a nebudeš môcť živiť vlastné deti, keď sa neotestuješ nezmyselným testom, ktoré dal kúpiť kamarátovej firme, o ktorej klamal, keď tu teraz hovorí, ako nekradol. O ktorej klamal, že nepozná majiteľa tej firmy. Štyridsať miliónov eur dal kamarátovi ako biznis a spôsobil najväčšieho skokana v ekonomickom raste zo všetkých firiem na Slovensku. Tento tu bude vystupovať ako čestný a spravodlivý človek? Všetci si pamätáme jeho očkovaciu lotériu. Všetci si pamätáme na ten nátlak na očkovanie. Všetci si pamätáme, ako ponižujúco poslal vojsko, tento psychopat poslal vojakov proti vlastným ľuďom, aby nemohli vychádzať z domu vtedy, keď im to on, ktorý je povab, ktorý si o sebe myslí, že má nejaký boží talent na to, aby tu mohol riadiť štát, zakázal. Je nemysliteľné, aby tento plagiátor, ktorý ukradol všetko, čo videl vrátane svojho titulu, ktorého sa dodnes odmietol vzdať, rozdával ľuďom rozumy. On je tá najväčšia nula, ktorá tu kryje mafiána a skorumpovaného zločinca Mikulca. Vy nekradnete?! Veď len Mikulcové kšefty sú na celé vydanie jednej knihy. To zneužívanie právomoci, to neuveriteľné zavádzanie. A pýtam sa, prečo má tento bojovník za ľudí stále ochranku. Prečo poslanec Igor Matovič má stále ochranku? Aký má na to dôvod? Lebo sa bojí ľudí! Pretože vie dobre, čo tým ľuďom napáchal, pretože nemôže vyjsť po ulici bez ochranky, pretože jeho vláda je to najhoršie, čo Slovensko zažila. Ako tu on bude hovoriť, že nekradnete, preto rozdávate ľuďom? Veď vy ste Slovenku zvýšili dlh o 50 % za celú jeho existenciu! To by nedokázal nikto. Opakujem. Vy ste horší ako stredoveký mor.
78. schôdza NR SR - 16.deň - B. popoludní
Dátum: 2023-01-24
Poslanec: Mazurek, Milan (-)
Druh vystúpenia: Vystúpenie s faktickou poznámkou

117. Kolegovia, je prirodzené, že títo ľudia sa s nami nebudú baviť, pretože oni nevedia, ako by zdôvodnili to, čo práve teraz robia. Nevedia povedať ľuďom, prečo by nemali mať právo odvolať vládu, ktorú sami zvolia. Nevedia. No aký je tak argument? Jedine, že tými ľuďmi pohŕdajú a majú ich za úplný odpad. Tam iný argument nie je. Vy nemôžete prísť a povedať ľuďom, áno, máte právo si vybrať svojich volených zástupcov raz za štyri roky a potom bez ohľadu na to, čo by títo volení zástupcovia páchali voči vašim životom, im nesmiete toto právo byť poslancami zobrať. (Povedané so smiechom.) To je dobré tak do severnej Kórey, Sovietskeho zväzu a podobných super štátnych zriadení, ale nie do niečoho, čo oni nazývajú demokracia. A rovnako je to aj s tým termínom predčasných volieb, o ktorých povedia, že by bolo dobré, aby boli 30. septembra 2023. No predsa preto, aby nazbierali svoje poslanecké platy, a preto, aby dostali príspevky pre jednotlivé politické strany. Akú má logiku, ak vláda padne v decembri, to znamená prostredníctvom volených zástupcov občanov je jej vyslovená nedôvera, aby ďalších deväť, prípadne skoro desať mesiacov naťahovala svoj život v akejsi zvláštnej agónii, kde nefunguje nič, kde neplatia žiadne pravidlá, kde neexistuje žiadna reálna forma moci, a jednoducho títo ľudia si povedia, takto je to správne, toto je ten kompromis. Kompromis medzi chamtivosťou, medzi nenažranosťou, medzi ich túžbou po moci, medzi všetkými týmito mafiánskymi praktikami a túžbou napakovať si vrecká. To je úplne celé. A naozaj všetkým slušným, demokraticky uvažujúcim ľuďom musí byť z takéhoto návrhu úplne zle.
78. schôdza NR SR - 16.deň - B. popoludní
Dátum: 2023-01-24
Poslanec: Mazurek, Milan (-)
Druh vystúpenia: Vystúpenie s faktickou poznámkou

78. Pán kolega, no prečo nechcú skoré predčasné voľby? Lebo sú to stroskotanci, ktorí potrebujú svoje platy. Ešte hovoria o 30. septembri, aby v tom októbri prišiel celý septembrový plat, aby náhodou nebol o pár stoviek nižší. Oni sú ako vírus, už ich nikto nechce, ale silou-mocou sa snažia na úkor svojho hostiteľa, ktorým je národ slovenský, prežiť. Ubližujú mu, ničia ho, spôsobujú mu desaťnásobné ceny energií, ale stále dúfajú, že ho ten národ, ktorý žmýkajú, bude živiť, že ho bude držať pri živote napriek tomu, že ho to môže stáť úplne všetko, lebo pozostatky tohto hrôzostrašného vládneho zoskupenia, protislovenskej bandy, ktorá tu zničila všetko, čoho sa dotkla, a zadlžila štát spôsobom, ktorý nemá v histórii Slovenskej republiky precedens, tieto pozostatky sa silou-mocou chcú držať aj posledných peňazí, ktoré môžu z tohto štátu, ktorý takto priviedli na dno, vyžmýkať. Nemajú žiadnu hrdosť, nemajú žiadnu česť a presne ako ste povedali, chcú ešte aj tie posledné milióny pre svoje politické strany bez ohľadu na to, že má OĽANO na účte nejakých 11 či 12 mil. podľa poslednej správy. Ešte ten 1 alebo 2 mil. sa predsa Igorovi Matovičovi hodia, tak budú celý národ držať v šachu, budú tomu národu ubližovať, budú po ňom šliapať a budú mu ešte dokonca v tomto návrhu brať právo na referendum, brať právo odvolať vládu, pritom podľa ústavy moc pochádza od občanov, nie od nejakých týchto poslancov OĽANO, od nejakých Pročkov a podobných ľudí. Moc má pochádzať od občanov, ktorí volia týchto poslancov, ale pre nich je jasná snaha zabetónovať sa a brať tento plat úplne všetkým. Celý národ zapredali a vymenili za svoje peňaženky.